དེའང་རླབས་ཆེ་བའི་སྙན་རྩོམ་རིང་མོའཛམ་གླིང་གེ་སར་རྒྱལ་པོའི་སྒྲུང་།ཞེས་པ་དེ་ནི་བོད་ཀྱི་ལོ་རྒྱུས་རིག་པའི་གར་སྟེགས་སྟེང་དུ་གཟི་བརྗིད་དང་དགེ་མཚན་བླ་ན་མེད་པ་མ་ཟད།འཛམ་གླིང་གི་རིག་པའི་བང་མཛོད་ཁྲོད་དུའང་འོད་སྟོང་དཔལ་དུ་འབར་ཞིང་འཛུམ་ཟེར་ཕྱོགས་བརྒྱར་བཞད་པའི་སྒྲུང་གཏམ་ཕུན་སུམ་ཚོགས་པ་ཞིག་ཏུ་རྩི་གི་ཡོད་པ་སྟེ།དཔེར་ན་སྒྲུང་དཔེ་རྣམས་སུ་བཤད་པའི་གླིང་གེ་སར་རྒྱལ་པོ་དང་དཔའ་ཐུལ་ཕུ་ནུ་སུམ་ཅུའང་བརྒྱད་ཅུར་གྲགས་པ་དེ་རྣམས་ཀྱིས་ཕྱིའི་དགྲ་བཞི་འདུལ་ཚུལ་དང་།ནང་གི་འབངས་སྡེ་སྐྱོང་ཚུལ།དཀར་ཕྱོགས་བསྟན་པ་སྤེལ་ཚུལ་དང་ནག་ཕྱོགས་བདུད་སྡེ་བཅོམ་ཚུལ་སོགས་སྙན་ཞིང་ཡིད་དབང་འགུགས་པའི་རྣམ་ཐར་དེ་རྣམས་ལ་བརྟེན་ནས།བོད་མི་རྒན་གཞོན་ཀུན་གྱི་འདུ་ཤེས་ཀྱི་ཁྱབ་ཁོངས་སུའང་ཤུགས་རྐྱེན་དྲག་པོ་ཐེབས་ཏེ།སྒྲུང་རྩོམ་དེ་རྣམས་ལ་ཡིད་ཆེས་དང་བརྩེ་དུང་ཟབ་མོ་བཅིང་གི་ཡོད་པ་རེད།འོན་ཀྱང་བོད་ཀྱི་མཁས་པ་གང་མང་ཞིག་གིས་སྒྲུང་དཔེ་རྣམས་སུ་བཤད་པའི་གླིང་གེ་སར་རྒྱལ་པོ་ཞེས་པ་དེ་ནི་གནམ་རི་སྲོང་བཙན་ཡབ་སྲས་སམ།ཡང་ན་ཁྲི་སྲོང་སྡེ་བཙན་དང་།སོག་རྒྱལ་ཇིང་གེར་ཧན།རྒྱའི་དཔའ་བོ་ཆེན་པོ་ཀོན་ཡུན་ཁྲང་སོགས་གང་རུང་ཞིག་གི་རྣམ་ཐར་ལས་འཕྲོས་པའི་སྒྲུང་གཏམ་ཙམ་ལས།དངོས་སུ་བྱོན་མྱོང་བའི་ལོ་རྒྱུས་མི་སྣ་ཞིག་མིན་ཚུལ་བཞད་པ་སྟེ།མཁས་དབང་དགེ་འདུན་ཆོས་འཕེལ་མཆོག་གིས་ཀྱང་།གངས་ཀྱི་སེང་གེ་གར་ཡང་མ་མཆིས་ཤིང་།།གེ་སར་རྒྱལ་པོ་གུད་དུ་མི་བཞུགས་མོད་ཞེས་གནའ་སྒྲུང་ངམ་ལྷ་སྒྲུང་ལྟ་བུ་ཞིག་ངོས་འཛིན་གནང་བ་ལས་དངོས་སུ་བྱོན་མྱོང་བའི་སྐོར་ལ་དགག་པ་མང་དུ་བྱས་མོད།འོན་ཀྱང་ང་ཚོས་ཅུང་ཙམ་བསམ་གཞིགས་བྱེད་དགོས་པ་ཞིག་ནི།གནའ་ནས་དར་བའི་ལོ་རྒྱུས༼རླངས་ཀྱི་པོ་ཏི་བསེ་རུ༽༼དེབ་ཐེར་དཔྱིད་ཀྱི་རྒྱལ་མོའི་གླུ་དབྱངས།༽༼མགོ་ལོག་རུས་མཛོད།༽༼སྡེ་དགེ་རྒྱལ་རབས།༽༼མདོ་སྨད་ཆོས་འབྱུང་།༽༼སྡེ་དགེ་ཆོས་འབྱུང་།༽༼དྲིས་ལན་བརྒྱ་རྩ།༽༼བདུད་འཛོམས་ཆོས་འབྱུང་།༽སོགས་ལས་གེ་སར་ལོ་རྒྱུས་ཅུང་ཙམ་གསལ་རྒྱས་བསྟན་པའི་དབང་གིས་ཕྱིས་བྱོན་མཁས་པ་དུ་མས་ཀྱང་།ལོ་རྒྱུས་དཔྱད་རྩོམ་དུ་མ་ནས་གླིང་རྗེ་གེ་སར་ནི་བོད་སིལ་བའི་དུས་ཀྱི་རྒྱལ་ཕྲན་ཞིག་ཡིན་པའི་ཆ་ནས་བསམ་ཚུལ་བྲིས་ཡོད་པ་དང་།དེར་བརྟེན་རྒྱལ་ཕྱི་ནང་གི་མཁས་པ་དུ་མས་ཀྱང་ལོ་རྒྱུས་ཡིག་ཚོགས་སྤྲོས་ནས་བཤད་ཚུལ་དེ་ཞིབ་རྒྱས་བསྟན་ཡོད་པ་མ་ཟད།སྤྱི་ལོལོར་པར་དུ་བསྐྲུན་པའི་༼བོད་ལྗོངས་ཞིབ་འཇུག༽གི་དུས་དེབ་གཉིས་པའི་ནང་༼གླིང་གེ་སར་ནི་བོད་སིལ་བུའི་དུས་ཀྱི་ལོ་རྒྱུས་མི་སྣ་ཞིག་ཡིན༽ཞེས་པའི་དཔྱད་རྩོམ་དུའང་རྒྱལ་པོ་སྲོང་བཙན་སྒམ་པོ་དང་ཁྲི་སྲོང་།ཇིང་གིར་ཧན་སོགས་རེ་རེ་ནས་མིན་ཚུལ་གྱི་དགག་བཞག་ཚད་ལྡན་བྱས་པ་མ་ཚད།བཤད་ཚུལ་དེའང་ལུང་དང་རིགས་པ་གཉིས་ཆར་གྱིས་བྲིས་པ་ལས་གང་ཤར་དུ་བྲིས་པ་ཞིག་གཏན་ནས་མིན།དཔེར་ན༼དྲིས་ལན་བརྒྱ་རྩ༽ལས་ཀྱང་དེ་ལྟར་གླིང་གེ་སར་དངོས་ནི་སྤྱི་ལོ་དུས་རབས་བཅུ་གཅིག་པའི་ནང་ཡུལ་མདོ་ཁམས་ཀྱི་རྫ་ཆུ་ཁར་སྐུ་འཁྲུངས་ཤིང་།ཕྱིས་རྨ་ཡུལ་ཏེ་ད་ལྟའི་མགོ་ལོག་ས་ཆར་གཞིས་ཆགས་ཏེ་ཡུལ་གྲུ་དེ་ཀུན་ལ་དབང་མཛད་པས་སྙན་གྲགས་ཅུང་ཟད་རྒྱས་པ་ཞིག་བྱུང་ཞེས་གསལ་རྒྱས་སུ་སྤྲོས་ཡོད་པ་དང་།དེ་བཞིན་མཁས་དབང་ནམ་མཁའི་ནོར་བུའི༼གསུང་འབུམ་ཕྱོགས་བསྒྲིགས༽དང་རྒྱལ་མོ་འབྲུག་གི་༼བོད་ཀྱི་ལོ་རྒྱུས་གླེང་བའི་གཏམ་༽དང་༼བོད་ལྗོངས་ཞིབ་འཇུག༽༼བོད་ཀྱི་ཤེས་རིག་ཞིབ་འཇུག་ཆེད་རྩོམ་བདམ་བསྒྲིགས༽སོགས་དང་གོང་ཞུས་ཀྱིས་ཆོས་འབྱུང་དེབ་ཐེར་རྣམས་སུ་ཁོང་གི་འཁྲུངས་དུས་དང་འཁྲུངས་ཡུལ་སོགས་རང་ལུགས་གསལ་རྒྱས་བསྟན་ཡོད་པས།ལྟ་བ་འདི་གཉིས་ལ་གྲུབ་མཐའི་བགོ་བྱ་དང་ཆགས་སྡང་གི་རྩོད་གཞིར་མ་སོང་བར་རིགས་པ་དྲང་གཏམ་གྱི་ཆ་ནས་ལྟ་ཚུལ་འགའ་ཞིག་བཀོད་པ་ལ།